ها کابرا
ها کابرا
پڕتاڵ ڕەش هادەوەرت
ژێر نوخانت پڕ بۊە
ژە خاک و خۊن ، چرکوو زۊخا
گوپت زەمین شۊەم کریاگ
شیوەت ، داورێش ریش بریاگ
نام سەرت
چەقە چەقە دەی دەرەو کەرێگ
بافە بافەس هە هاڵ زەمین
واوەلۊلەس شەپەتۊتانێان گردگە......!!
قەڵپەنجە دایتەسەڵ پاێلت
هایتەڵ بان قاور بێ مردگ
هە قیژنی ، هە لۊل کووتی
ئەسرێگ نەماگە دە چەمت
لچت بۊەسە شەق پا.....
هەر ڕێوارێ
ک دیاێگ و چووگ
بەزۊنامەێگ ژە تو خوەنێگ
ژە هەر کڕ بەزۊنامە ، چاڵ قۊلێگ ئڕات کەنێگ
دەست بێەوەم
دەست بێەوام
ئەڵس برا
پڕتاڵ نوو بکە وەرت
شاڵێ دەێەڵ نام قەێت چەنە پیەنیێ قەپاڵێگ
کڵاش ئەڵکیش ، فەرنجی دە وەرت بکە
خاتۊن هاتگە وەهار هاوەێ
زڵفێ سەونزە جووڕ وەڵنگ دارەێل بەڕۊە
هەر شانەێگێ پەڵکە داگە
ژە هەر پەڵکە مەلیچگ و مەڵانێگە
ژە هەر خەنگ ، شکوفە ژە لێوێ کەفێگ
ژە هەر شکوفەێل لێوێ
میوەێگ دە باوشێگ خەرێگ
•ژاکان باران ملکشاهی
